እቲ ጃምላዊ ቅትለት ብ9 ግንቦት ከምዝተፈጸመ ኣምነስቲ ኢንተርናሽናል ይገልጽ። "ኣብ ክልል ትግራይ፡ ምዕራባዊ ዞን ኣብ እትርከብ ማይካድራ እትብሃል ከተማ ብዓሰርተታት ዝቑጸሩ ምናልባት'ውን ኣማኢት ሰባት ብካራ ወይ ብጎዘሞ ከምዝተቐትሉ" ክብል እቲተሓላቒ ጉጅለ ጠቒሱ። "ብዲጂታል ክረጋገጽ ዝኸኣለ ሬሳታት ኣብቲ ከተማ ተደርብዩን፡ ብቃሬዛ ክውሰድን ዘርእዩ ዘስካሕክሕ ስእልታትን ቪድዮታትን" ከም ዝተዓዘበ እቲ ትካል ሓቢሩ። እቶም ካበይ ዝመጹ ምዃኖም ዘይተፈልጡ ግዳያት ኣብቲ ግጭት ኢድ ዘይብሎም ሰራሕተኛታት ከይኮኑ ከምዘይተርፉ ኣብ መግለጺኡ ኣስፊሩ። እቲ ትካል ከምዝበሎ፡ መሰኻኽር "ናይ ካራን ጎዞሞን ዝበሉ በላሕቲ ብረታት" ህራም ዘለዎ ሬሳታት ከም ዝተዓዘቡ ተዛሪቦም። ገለ ካብቶም መሰኻኽር፡ እቲ መጥቃዕቲ በቶም ኣብ ሉግዲ ተባሂሉ ዝጽዋዕ ከባቢ ብሰራዊት ምክልኻል ዝተሳዕሩ ሓይልታት ህወሓት ከም ዝተፈጸመ ገሊጾም ድማ ኢሉ። ዶ/ር ደብረጽዮን ኣንገልግሎት ዜና ኤ-ኤፍ-ፒ ከምዝሓበሮ፡ ኣብ ከተማታት መቐለን ዓዲግራትን ኣብ ዝተኻየደ ደብዳብ ነፈርቲ ሰላማውያን ሰባት ተቐቲሎም ኢሉ። "ሰባት ናብዚን ትብትን እናበሉ ይሃድሙ ኣለዉ። ስለዚ፡ ኣብዚ እዋን'ዚ እቲ ዝዓበየ ሳዕቤን ናይቲ ግጭት ምፍንቓል'ዩ። ሓቂ'ዩ ዝሞቱ ኣለዉ፡ እንተኾነ ግን ቁጽሪ የብልናን። ንክትኣልዮ ዓቢ ኩነታት'ዩ" ይብል ዶ/ር ደብረጽዮን። ቀዳማይ ሚኒስተር ኣብዪ እንታይ በለ?
